জোকা-মাঝেরহাট মেট্রো রুটে যাত্রীদের জন্য দারুণ খবর!

কলকাতা: জোকা-মাঝেরহাট মেট্রো (Joka-Majherhut Metro) রুটে যাত্রীদের স্বস্তির নিঃশ্বাস! যাত্রী সংখ্যা ক্রমবর্ধমান হওয়ায় কলকাতা মেট্রো রেল কর্তৃপক্ষ একটি গুরুত্বপূর্ণ পদক্ষেপ নিতে চলেছে। আগামী সোমবার থেকেই এই রুটে ট্রেনের সংখ্যা বাড়ানো হচ্ছে। এতদিন পর্যন্ত যেখানে দিনে মাত্র ৯ জোড়া অর্থাৎ ১৮টি ট্রেন চলাচল করত, এবার তা বেড়ে হচ্ছে ২০ জোড়া অর্থাৎ ৪০টি ট্রেন!

এই সিদ্ধান্ত যাত্রী পরিষেবায় এক নতুন দিগন্ত খুলে দেবে বলেই মনে করা হচ্ছে। আগে যেখানে একটি ট্রেনের জন্য গড়ে ৫০ মিনিট পর্যন্ত অপেক্ষা করতে হতো, এখন সেই ব্যবধান কমে দাঁড়াচ্ছে মাত্র ২২ মিনিটে। অর্থাৎ, অনেক কম সময়ের ব্যবধানে পাওয়া যাবে পরের মেট্রো। অফিস টাইমে কিংবা ব্যস্ত দিনে এটি নিঃসন্দেহে বড় সুবিধা।

আরও পড়ুন: ভেজাল ওষুধ নিয়ে উত্তরপ্রদেশের ভূমিকায় অখুশি, ফের চিঠি নবান্নে

পরিবর্তন এসেছে প্রথম মেট্রো পরিষেবার সময়েও। এতদিন প্রথম মেট্রো ছাড়ত সকাল ৮টা ৫৫ মিনিটে। এখন থেকে তা আগানো হচ্ছে সকাল ৮টা ২৭ মিনিটে। ফলে সকাল সকাল গন্তব্যে পৌঁছনোর পথ আরও সহজ হবে বহু যাত্রীর জন্য।

মেট্রো রেলের এই নতুন উদ্যোগ জোকা-মাঝেরহাট রুটের নিত্যযাত্রীদের জন্য যেমন স্বস্তির, তেমনই শহরের গণপরিবহণ ব্যবস্থাতেও এক ইতিবাচক পরিবর্তনের ইঙ্গিত।